CELEX: 32006R1329
Language: da
Date: 2006-09-08
Title: Kommissionens forordning (EF) nr. 1329/2006 af 8. september 2006 om ændring af forordning (EF) nr. 1725/2003 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002, for så vidt angår fortolkningsbidrag 8 og 9 fra International Financial Reporting Interpretations Committee (IFRIC)   (EØS-relevant tekst)

9.9.2006   
            
            
               DA
            
            
               Den Europæiske Unions Tidende
            
            
               L 247/3
            
         
      KOMMISSIONENS FORORDNING (EF) Nr. 1329/2006
   af 8. september 2006
   om ændring af forordning (EF) nr. 1725/2003 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002, for så vidt angår fortolkningsbidrag 8 og 9 fra International Financial Reporting Interpretations Committee (IFRIC)
   (EØS-relevant tekst)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder (1), særlig artikel 3, stk. 1, og
   ud fra følgende betragtninger:
   
               (1)
            
            
               Ved Kommissionens forordning (EF) nr. 1725/2003 (2) blev der vedtaget visse internationale standarder og fortolkningsbidrag, der eksisterede den 14. september 2002.
            
         
               (2)
            
            
               Den 12. januar 2006 offentliggjorde International Financial Reporting Interpretations Committee (IFRIC) IFRIC-fortolkningsbidrag 8 Anvendelsesområde for IFRS 2. IFRIC 8 tydeliggør, at regnskabsstandard International Financial Reporting Standard (IFRS) 2 Aktiebaseret vederlæggelse anvendes på arrangementer, hvor en virksomhed foretager aktiebaserede henlæggelser for ingen eller utilstrækkelig modydelse.
            
         
               (3)
            
            
               Den 1. marts 2006 offentliggjorde IFRIC IFRIC-fortolkningsbidrag 9 Revurdering af indbyggede afledte finansielle instrumenter. IFRIC 9 tydeliggør visse aspekter af behandlingen af indbyggede afledte finansielle instrumenter under IAS 39 Finansielle instrumenter. Indregning og måling.
            
         
               (4)
            
            
               Konsultationerne med den tekniske ekspertgruppe under European Financial Reporting Advisory Group (EFRAG) bekræfter, at IFRIC 8 og IFRIC 9 opfylder de tekniske kriterier for vedtagelse som fastsat i artikel 3, stk. 2, i forordning (EF) nr. 1606/2002.
            
         
               (5)
            
            
               Forordning (EF) nr. 1725/2003 bør ændres i overensstemmelse hermed.
            
         
               (6)
            
            
               De foranstaltninger, der vedtages i denne forordning, er i overensstemmelse med Regnskabskontroludvalgets udtalelse —
            
         UDSTEDT FØLGENDE FORORDNING:
   Artikel 1
   I bilaget til forordning (EF) nr. 1725/2003 foretages følgende ændringer:
   
               1)
            
            
               International Financial Reporting Interpretations Committee’s (IFRIC) fortolkningsbidrag 8 Anvendelsesområde for IFRS 2 indsættes som angivet i bilaget til denne forordning.
            
         
               2)
            
            
               IFRIC's fortolkningsbidrag 9 Revurdering af indbyggede afledte finansielle instrumenter indsættes som angivet i bilaget til denne forordning.
            
         Artikel 2
   (1)   Alle virksomheder anvender IFRIC 8 som angivet i bilaget til denne forordning med virkning senest fra begyndelsesdatoen for deres regnskabsår 2006, undtagen virksomheder med begyndelsesdato i januar, februar, marts eller april, som anvender IFRIC 8 med virkning senest fra begyndelsesdatoen for regnskabsåret 2007.
   (2)   Alle virksomheder anvender IFRIC 9 som angivet i bilaget til denne forordning med virkning senest fra begyndelsesdatoen for deres regnskabsår 2006, undtagen virksomheder med begyndelsesdato i januar, februar, marts, april eller maj, som anvender IFRIC 9 med virkning senest fra begyndelsesdatoen for regnskabsåret 2007.
   Artikel 3
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 8. september 2006.
      
         
            På Kommissionens vegne
         
         Charlie McCREEVY
         
         
            Medlem af Kommissionen
         
      
   
   
      (1)  EFT L 243 af 11.9.2002, s. 1.
   
      (2)  EUT L 261 af 13.10.2003, s. 1. Senest ændret ved forordning (EF) nr. 708/2006 (EUT L 122 af 9.5.2006, s. 19).
   
      BILAG
      INTERNATIONALE REGNSKABSSTANDARDER
      
                  IFRIC 8
               
               
                  IFRIC fortolkningsbidrag 8 Anvendelsesområde for IFRS 2
                  
               
            
                  IFRIC 9
               
               
                  IFRIC fortolkningsbidrag 9 Revurdering af indbyggede afledte finansielle instrumenter
                  
               
            
         »Kopiering tilladt inden for Det Europæiske Økonomiske Samarbejdsområde. Alle eksisterende rettigheder forbeholdes uden for EØS, med undtagelse af retten til at kopiere til personlig brug eller anden form for »fair dealing«. Yderligere oplysninger fås hos IASB på adressen www.iasb.org«
      
      IFRIC FORTOLKNINGSBIDRAG 8
      IFRS 2’s anvendelsesområde
      Referencer
      
                  —
               
               
                  IAS 8 Anvendt regnskabspraksis, ændringer i regnskabsmæssige skøn og fejl
                  
               
            
                  —
               
               
                  IFRS 2 Aktiebaseret vederlæggelse
                  
               
            Baggrund
      
                  1.
               
               
                  IFRS 2 finder anvendelse på aktiebaseret vederlæggelse, hvor en virksomhed anskaffer eller modtager varer eller tjenesteydelser. Varer omfatter varebeholdninger, hjælpematerialer, materielle anlægsaktiver, immaterielle aktiver og andre ikke-finansielle aktiver (IFRS 2, afsnit 5). Bortset fra særlige transaktioner, der ikke falder ind under standardens anvendelsesområde, finder IFRS 2 følgelig anvendelse på alle transaktioner, hvor virksomheden modtager ikke-finansielle aktiver eller tjenesteydelser som betaling for udstedelse af virksomhedens egenkapitalinstrumenter. IFRS 2 finder også anvendelse på transaktioner, hvor virksomheden påtager sig forpligtelser med hensyn til de modtagne varer eller tjenesteydelser, som er baseret på kursen på (eller værdien af) virksomhedens aktier eller andre egenkapitalinstrumenter.
               
            
                  2.
               
               
                  I nogle tilfælde kan det imidlertid være vanskeligt at bevise, at varer og tjenesteydelser er blevet (eller vil blive) modtaget. F.eks. kan en virksomhed tildele aktier til en velgørende organisation uden betaling. Det er almindeligvis ikke muligt at identificere de konkrete varer og tjenesteydelser, der modtages til gengæld for sådan en transaktion. En lignende situation kan opstå ved transaktioner med andre parter.
               
            
                  3.
               
               
                  Ifølge IFRS 2 skal transaktioner, hvor der foretages aktiebaserede betalinger til ansatte, måles under henvisning til dagsværdien af de aktiebaserede betalinger på tildelingstidspunktet (IFRS 2, afsnit 11) (1). Det kræves således ikke, at virksomheden direkte måler dagsværdien af de modtagne tjenesteydelser fra ansatte.
               
            
                  4.
               
               
                  Ved transaktioner, hvor der foretages aktiebaserede betalinger til andre parter end ansatte, specificerer IFRS 2 en afkræftelig formodning om, at dagsværdien af de modtagne varer eller tjenesteydelser kan skønnes pålideligt. I disse situationer foreskriver IFRS 2, at transaktionen skal måles til varernes eller tjenesteydelsernes dagsværdi på det tidspunkt, hvor virksomheden modtager varerne, eller hvor modparten leverer tjenesteydelsen (IFRS 2, afsnit 13). Der er således en underliggende formodning om, at virksomheden er i stand til at identificere de varer og tjenesteydelser, der er modtaget fra andre parter end ansatte. Dette rejser spørgsmålet om, hvorvidt standarden finder anvendelse, hvis der ikke er tale om identificerbare varer og tjenesteydelser. Dette rejser igen et yderligere spørgsmål: Hvis virksomheden har foretaget en aktiebaseret betaling, og den (eventuelle) identificerbare modtagne betaling synes at være mindre end dagsværdien af den aktiebaserede betaling, indikerer denne situation så, at varerne og tjenesteydelserne er blevet modtaget, selv om de ikke er konkret identificeret, og derfor, at IFRS 2 finder anvendelse?
               
            
                  5.
               
               
                  Det bør noteres, at udtrykket »dagsværdien af den aktiebaserede betaling« henviser til dagsværdien af den pågældende bestemte aktiebaserede betaling. F.eks. kunne lovgivningen kræve, at en virksomhed skal udstede en vis del af sine aktier til statsborgere i et bestemt land, der kun kan overdrages til andre statsborgere i det pågældende land. En sådan overdragelsesrestriktion kan påvirke dagsværdien af de pågældende aktier, og derfor kan sådanne aktier have en dagsværdi, der er mindre end dagsværdien af ellers identiske aktier, som ikke er underkastet sådanne restriktioner. Hvis spørgsmålet i afsnit 4 skulle opstå i forbindelse med aktierne med restriktioner, ville udtrykket »dagsværdien af den aktiebaserede betaling« i denne situation henvise til dagsværdien af aktierne med restriktioner og ikke til dagsværdien af andre aktier uden restriktioner.
               
            Anvendelsesområde
      
                  6.
               
               
                  IFRS 2 finder anvendelse på transaktioner, hvor en virksomhed eller en virksomheds aktionærer har tildelt egenkapitalinstrumenter (2) eller påtaget sig en forpligtelse til at overdrage kontanter eller andre aktiver for beløb, som er baseret på kursen på (eller værdien af) virksomhedens aktier eller andre egenkapitalinstrumenter. Dette fortolkningsbidrag finder anvendelse på sådanne transaktioner, når den identificerbare betaling, der modtages (eller skal modtages) af virksomheden, herunder kontanter og dagsværdien af (eventuel) identificerbar ikke-kontant betaling, synes at være mindre end dagsværdien af tildelte egenkapitalinstrumenter eller påtagne forpligtelser. Dette fortolkningsbidrag anvendes imidlertid ikke på transaktioner, der falder uden for IFRS 2’s anvendelsesområde i overensstemmelse med afsnit 3-6 i IFRS 2.
               
            Problemstilling
      
                  7.
               
               
                  Problemstillingen, der behandles i fortolkningsbidraget, er, om IFRS 2 finder anvendelse på transaktioner, hvor virksomheden ikke specielt kan identificere nogle af eller alle de modtagne varer eller tjenesteydelser.
               
            Konsensus
      
                  8.
               
               
                  IFRS 2 finder anvendelse på særlige transaktioner, hvor varer og tjenesteydelser modtages, såsom transaktioner, hvor en virksomhed modtager varer og tjenesteydelser som betaling for virksomhedens egenkapitalinstrumenter. Dette omfatter transaktioner, hvor virksomheden ikke specielt kan identificere nogle af eller alle de modtagne varer eller tjenesteydelser.
               
            
                  9.
               
               
                  Hvis der ikke er tale om konkret identificerbare varer og tjenesteydelser, kan andre omstændigheder indikere, at der er blevet (eller vil blive) modtaget varer og tjenesteydelser, og i det tilfælde anvendes IFRS 2. Hvis den (eventuelle) identificerbare modtagne betaling synes at være mindre end dagsværdien af de tildelte egenkapitalinstrumenter eller påtagne forpligtelser, indikerer denne omstændighed først og fremmest typisk, at der er blevet (eller vil blive) modtaget anden betaling (dvs. uidentificerbare varer eller tjenesteydelser).
               
            
                  10.
               
               
                  Virksomheden måler de identificerbare modtagne varer og tjenesteydelser i overensstemmelse med IFRS 2.
               
            
                  11.
               
               
                  Virksomheden måler de uidentificerede varer eller tjenesteydelser, der er modtaget (eller vil blive modtaget), som forskellen mellem dagsværdien af den aktiebaserede betaling og dagsværdien af eventuelle identificerbare varer og tjenesteydelser, der er modtaget (eller vil blive modtaget).
               
            
                  12.
               
               
                  Virksomheden måler de modtagne uidentificerbare varer eller tjenesteydelser på tildelingstidspunktet. Ved kontantafregnede transaktioner foretages imidlertid en ny måling af forpligtelsen på hver balancedag, indtil den afregnes.
               
            Ikrafttrædelsestidspunkt
      
                  13.
               
               
                  Virksomhederne anvender dette fortolkningbidrag for regnskabsår, som begynder 1. maj 2006 eller derefter. Der opfordres til at anvende fortolkningsbidraget før dette tidspunkt. Hvis en virksomhed anvender dette fortolkningsbidrag for regnskabsår, som begynder før 1. maj 2006, skal den give oplysning om dette.
               
            Overgang
      
                  14.
               
               
                  Virksomhederne anvender dette fortolkningsbidrag retrospektivt i overensstemmelse med kravene i IAS 8 med forbehold af overgangsbestemmelserne i IFRS 2.
               
            IFRIC FORTOLKNINGSBIDRAG 9
      Revurdering af indbyggede afledte finansielle instrumenter
      Henvisninger
      
                  —
               
               
                  IAS 39 Finansielle instrumenter: indregning og måling
                  
               
            
                  —
               
               
                  IFRS 1 Førstegangsanvendelse af IFRS
                  
               
            
                  —
               
               
                  IFRS 3 Virksomhedssammenslutninger
                  
               
            Baggrund
      
                  1.
               
               
                  IAS 39, afsnit 10, beskriver et indbygget afledt finansielt instrument som »en del af et kombineret finansielt instrument, som også omfatter en ikke-afledt hovedkontrakt, således at nogle af det kombinerede instruments pengestrømme varierer på en måde, som svarer til et ikke-indbygget afledt finansielt instrument«.
               
            
                  2.
               
               
                  Ifølge IAS 39, afsnit 11, skal et indbygget afledt finansielt instrument udelukkende adskilles fra hovedkontrakten og behandles regnskabsmæssigt som et afledt instrument, hvis:
                  
                              a)
                           
                           
                              de økonomiske karakteristika og risici forbundet med det indbyggede afledte finansielle instrument ikke er nært forbundet med hovedkontraktens økonomiske karakteristika og risici
                           
                        
                              b)
                           
                           
                              et separat instrument med samme betingelser som det indbyggede afledte finansielle instrument opfylder definitionen på et afledt finansielt instrument, og
                           
                        
                              c)
                           
                           
                              det kombinerede instrument ikke måles til dagsværdi med ændringer heri indregnet i resultatet (dvs. et afledt finansielt instrument, som er indbygget i et finansielt aktiv eller en finansiel forpligtelse til dagsværdi gennem resultatet, udskilles ikke).
                           
                        
            Anvendelsesområde
      
                  3.
               
               
                  Med forbehold af afsnit 4 og 5 nedenfor gælder dette fortolkningsbidrag for alle indbyggede afledte finansielle instrumenter inden for rammerne af IAS 39.
               
            
                  4.
               
               
                  Dette fortolkningsbidrag tager ikke stilling til spørgsmål i tilknytning til fornyet måling, der opstår som følge af en revurdering af indbyggede afledte finansielle instrumenter.
               
            
                  5.
               
               
                  Dette fortolkningsbidrag tager ikke stilling til erhvervelse af kontrakter med indbyggede afledte finansielle instrumenter i en virksomhedssammenslutning eller en eventuel revurdering heraf på datoen for erhvervelsen.
               
            Problemstilling
      
                  6.
               
               
                  I henhold til IAS 39 skal en virksomhed, når den først bliver part i en kontrakt, vurdere, om der er nogen indbyggede afledte finansielle instrumenter i kontrakten, der skal adskilles fra hovedkontrakten og betragtes regnskabsmæssigt som afledt finansielt instrument i henhold til standarden. Dette fortolkningsbidrag tager stilling til følgende problemstillinger:
                  
                              a)
                           
                           
                              Kræves det i henhold til IAS 39, at en vurdering kun skal foretages, når virksomheden for første gang bliver part i kontrakten, eller bør vurderingen løbende tages op til fornyet behandling i hele kontraktens løbetid?
                           
                        
                              b)
                           
                           
                              Bør en virksomhed, som anvender IFRS for første gang, foretage sin vurdering på grundlag af de betingelser, der var gældende, da virksomheden for første gang blev part i kontrakten, eller på grundlag af dem, der var gældende, da virksomheden vedtog IFRS for første gang?
                           
                        
            Konsensus
      
                  7.
               
               
                  En virksomhed skal vurdere, om et indbygget afledt finansielt instrument skal adskilles fra hovedkontrakten og betragtes som et afledt finansielt instrument, når virksomheden for første gang bliver part i kontrakten. Efterfølgende revurdering er forbudt, medmindre der sker en ændring i kontraktbetingelserne, som i betydelig grad ændrer de pengestrømme, der ellers ville være påkrævet i henhold til kontrakten, i hvilket tilfælde en revurdering er påkrævet. En virksomhed afgør, om en ændring af pengestrømmene er betydelig ved at overveje, i hvilket omfang de forventede fremtidige pengestrømme i forbindelse med det indbyggede afledte finansielle instrument, hovedkontrakten eller begge er ændret, eller om ændringen er signifikant i forhold til de tidligere forventede pengestrømme i forbindelse med kontrakten.
               
            
                  8.
               
               
                  En virksomhed, som anvender IFRS for første gang, skal vurdere, om et indbygget afledt finansielt instrument skal adskilles fra hovedkontrakten og betragtes som et afledt finansielt instrument på grundlag af de betingelser, der var gældende på den seneste af de to datoer, hvor den for første gang blev part i kontrakten, og hvor den i henhold til afsnit 7 skulle foretage en revurdering.
               
            Ikrafttrædelsestidspunkt og overgang
      
                  9.
               
               
                  Virksomheder anvender dette fortolkningsbidrag for regnskabsår, som begynder den 1. juni 2006 eller derefter. Virksomhederne opfordres til at anvende dem tidligere. Hvis en virksomhed anvender dette fortolkningsbidrag for regnskabsår, som begynder før 1. juni 2006, giver den oplysning herom. Fortolkningsbidraget anvendes med tilbagevirkende kraft.
               
            
         (1)  Ifølge IFRS 2 omfatter alle henvisninger til ansatte også andre, der leverer tilsvarende tjenesteydelser.
      
         (2)  De omfatter egenkapitalinstrumenter i virksomheden, virksomhedens modervirksomhed og andre virksomheder i samme koncern som virksomheden.